भारत सरकार

पर्यावरण, वन और जलवायु परिवर्तन मंत्रालय

राज्‍य सभा

अतारांकित प्रश्‍न सं. 2908

12.12.2016 को उत्‍तर के लिए

**मुंबई के चिडि़याघर में पेंगुइनों की मौत**

2908**. श्री रीताब्रता बनर्जी:**

क्‍या पर्यावरण, वन और जलवायु परिवर्तन मंत्री यह बताने की कृपा करेंगे कि:

(क) क्‍या यह सच है कि मुंबई के चिडि़याघर में जलवायु संबंधी प्रतिकूल स्थितियों के कारण कुछ पेंगुइनों की मौत हो गई है;

(ख) यदि हां, तो तत्‍संबंधी ब्‍यौरा क्‍या है; और

(ग) पेंगुइनों को भारत क्‍यों लाया गया जबकि यहां की जलवायु संबंधी स्थितियां उनके अनुकूल नहीं है?

**उत्‍तर**

**पर्यावरण, वन और जलवायु परिवर्तन राज्‍य मंत्री (स्‍वतंत्र प्रभार)**

**(श्री अनिल माधव दवे)**

(क) और (ख) जी हां । एफजेबी उद्यान प्राधिकरण और चिडि़याघर, बायकुला, मुंबई ने सूचित किया था कि कोइक्‍स एक्‍वेरियम, सियोल, साउथ कोरिया से प्राप्‍त आठ हमबोल्‍ड्ट पेंगुइनों (3 नर और 5 मादा) में से एक मादा हमबोल्‍डट पेंगुइन की अक्‍तूबर, 2016 माह के दौरान मौत हो गई थी। विस्‍तृत शव परीक्षा जांच और हिस्‍टो-पैथोलॉजिकल और माइक्रो-बॉयोलॉजिकल जांच से पता चला है कि उक्‍त मादा पक्षी की मौत ग्राम नेगेटिव बैक्‍टीरियल संक्रमण से हुई थी।

(ग) हमबोल्ड्ट पेंगुइन, वीजेबी उद्यान और चिडि़याघर, बायकुला, मुंबई की पशु संग्रहण योजना का भाग है। हमबोल्‍ड्ट पेंगुइनों के अधिग्रहण हेतु प्रस्‍ताव को विश्‍व चिडि़याघर और जल जीव शाला संघ और सिंगापुर प्राणी उद्यान, सिंगापुर, जिन्‍होंने हमबोल्‍ड्ट पेंगुइनों के अधिग्रहण का समर्थन किया था, के अभिमत प्राप्‍त करने के बाद केन्‍द्रीय चिडि़याघर प्राधिकरण द्वारा अनुमोदित किया गया था। विश्‍वभर में थाईलैंड, मलेशिया, श्रीलंका, सिंगापुर आदि के 15 एशियाई चिडि़याघरों सहित 125 चिडि़याघर हैं, जो मुंबई जैसी अनुरूप जलवायु स्थितियों में बंधक अवस्‍था में उक्‍त पक्षियों का प्रदर्शन कर रहे हैं। सामान्‍यत: हमबोल्‍ड्ट पेंगुइन, अंटार्टिका में पाई गई पेंगुइनों की तुलना में आसानी से बंधक अवस्‍था का अनुकूलन कर लेती हैं।

\*\*\*\*\*\*\*\*